Goue Ring van Rusland - Wikipedia
Goue Ring van Rusland
Die Kremlin van Rostof Weliki
Die Goue Ring van Rusland (Russies: Золото́е кольцо́, Zolotoje koltso) is 'n ring van historiese stede en nedersettings rondom die Russiese hoofstad Moskou wat as die kulturele en religieuse hartland van Rusland beskou word. Dit is tans een van die belangrikste toeristetrekpleisters en reisroetes in Rusland.
Die Goue Ring behels Oud-Russiese nedersettings soos Soezdal, Oeglitsj, Rostof Weliki, Sergijef Possad, Wladimir, Kostroma en Preslawl-Zalesski met Middeleeuse versterkings en beduidende kerkgeboue, waaronder 50 kloosters en 140 kerke en katedrale. Die meeste stede binne die Goue Ring het hul Middeleeuse stadskarakter bewaar, en hul stadsprofiele word steeds deur die kloktorings van Russies-Ortodokse katedrale oorheers.
Enkele van die nedersettings soos Jaroslawl en Wladimir het intussen tot middelgroot provinsiale sentra ontwikkel. Onder leiding van Moskou het die stede van die Goue Ring in die 13de eeu verset teen die Mongoolse invallers gebied wat Rusland uiteindelik sou verower en oorheers. Baie van die nedersettings was egter nog voor die stigting van Moskou belangrike handelsplekke, wêreldlike en godsdienstige sentra, en hul argitektoniese monumente is dikwels beter bewaar as historiese geboue in ander streke van Rusland - sewentig jaar van sosialistiese heerskappy en ateïsme het veral in die Stalinistiese periode met die sloping van godsdienstige geboue en die vernietiging van kerklike kunsskatte gepaard gegaan.
In teenstelling met ander kulturele sentra en toeristetrekpleisters in Rusland beskik die Goue Ring oor 'n goed ontwikkelde toerisme-infrastruktuur - onder meer omdat dit by Moskowiete gewild is wat hier vir hul naweekuitstappies gaan. Die Goue Ring was daarnaas ook reeds in die Sowjet-tydperk 'n belangrike trekpleister vir buitelandse toeriste, alhoewel hulle nie toegelaat is om alle stede binne die ring te besoek nie - die nywerheidstad Iwanowo, wat halfpad tussen Soezdal en Kostroma geleë is, was vroeër 'n spergebied en dus nie toeganklik vir Westerse besoekers nie.
Die Goue Ring van Rusland (breedvoerige beskrywing in Russies en Engels)
Ontsluit van "https://af.wikipedia.org/w/index.php?title=Goue_Ring_van_Rusland&oldid=2009826"
Die bladsy is laas op 2 Julie 2019 om 09:45 bygewerk.